
A kiszáradás, mint környezeti stresszor hatása vízi makrogerinctelenek morfológiájára

A kiszáradás, mint környezeti stresszor számos hatással lehet a vízi makrogerinctelen
közösségekre. Megváltoztatja a dominanciaviszonyokat, hatással van a diverzitásra. A
makrogerinctelenek ezáltal jó indikátorai a különböző vizes élőhelyeken történő zavarásoknak,
így a kiszáradásnak is. Az is megfigyelhető, hogy ezen élőlények különböző adaptációs
mechanizmusokkal válaszolnak a rendszeresen bekövetkező kiszáradási eseményekre. Arról
azonban kevés információnk van, hogy ezek a víznélküli időszakok milyen morfológiai
változásokat indukálhatnak egy időszakos vízfolyás makrogerinctelen populációiban. Ezen
kérdéskör megválaszolása érdekében végeztem vizsgálatokat kiszáradó és állandó vizű
vízfolyásokból származó Gammarus roeselii, Gammarus fossarum, Electrogena ujhelyii és
Chaetopteryx major egyedeken. A kiválasztott egyedek számos morfometriai paraméterét
szoftveres mérések segítségével határoztam meg, majd az adatsorokat összevetve
megállapítottam, hogy jelentkezik-e valamilyen különbség a két különböző élőhely egyedeinek
megjelenése között. A kiszáradó vízfolyások egyedeinek testmérete nagyobb, mint az állandó
vízfolyásban élőké, mely okai lehetnek a kiszáradó vizekben a predációs nyomás növekedése,
illetve a kiszáradás elkerülése miatti gyorsabb egyedfejlődés. A Gammarus roeselii esetében
megfigyelhető, hogy a 7. pereopod basis láb íze keskenyebb az időszakos vizű patakok
egyedeinél, amely összefüggésben lehet a kétféle élőhelyen tapasztalható vízsebesség
különbözőségével. Az Electrogena ujhelyii esetében a kiszáradó vízfolyásokban található
egyedek szemének mérete és azoknak a fej középvonalától való távolsága volt nagyobb. Ez
valószínűleg azzal magyarázható, hogy az egyedek fejlődése gyorsabb a kiszáradó
vízfolyásokban, ugyanis ezen kérészek ugyanabban az időpontban fejlettebb lárvastádiumban
voltak, mint az állandó vizű élőhelyen élők. A Chaetopteryx major esetén azt tapasztaltuk, hogy
az első láb tibia íze rövidebb, de szélesebb a kiszáradó vízfolyásokban. A módosulás oka lehet
az, hogy ezeken az élőhelyeken előnyös az izmosabb, szélesebb láb, hogy az állatok be tudják
ásni magukat az üledékbe, így ugyanis túl tudják élni a víz nélküli periódusokat. A kiszáradás
hatása tehát megfigyelhető a vízi makrogerinctelenek morfológiáján keresztül is.



